หุ้นยอดนิยมครึ่งปีแรก 58
เปิดโผหุ้นยอดนิยม นักลงทุนไล่ซื้อเข้าพอร์ตอย่างต่อเนื่องระหว่างช่วง 6 เดือน ปี 2558 หนุนราคาหุ้นวิ่งกระฉูด สวนกระแสภาวะตลาดหุ้นผันผวน 
18 ก.ค. 2558

เปิดโผหุ้นยอดนิยม นักลงทุนไล่ซื้อเข้าพอร์ตอย่างต่อเนื่องระหว่างช่วง 6 เดือน ปี 2558 หนุนราคาหุ้นวิ่งกระฉูด สวนกระแสภาวะตลาดหุ้นผันผวน 
“ข่าวหุ้นธุรกิจ”มีการรวบรวมหุ้นในตลาดหลักทรัพย์แห่งประเทศไทย (SET) ที่ราคาปรับตัวขึ้นอย่างต่อเนื่อง ระหว่างวันที่ 30 ธ.ค. 57 ถึง 30 มิ.ย. 58 ซึ่งเป็นการครบรอบครึ่งปีแรก 2558 เพื่อเป็นการนำข้อมูลมาแสดงให้นักลงทุนได้ประมวลภาพในการลงทุนช่วงครึ่งปีหลัง 2558 โดยมีการคัดหุ้นมา 50 ตัวแรก และหากดูรายละเอียดลึกๆ จะพบว่ามีหุ้นที่ราคาปรับตัวขึ้นเกิน 100% สะท้อนให้เห็นว่าเป็นหุ้นยอดนิยมของนักลงทุนที่ชอบเข้าไล่ซื้อ
 
ตัวแรก บริษัท เอเซีย พรีซิชั่น จำกัด (มหาชน) หรือ APCS ราคาหุ้นปรับตัวขึ้น 203.57% ปัจจัยที่ส่งผลให้ราคาหุ้นปรับตัวขึ้นแรง เหตุจากการเข้าเก็งกำไรต่อประเด็นเรื่องบริษัทอาจพลิกกลับมามีกำไรในปีนี้ หลังประสบกับภาวะขาดทุนมาตลอด 2 ปีที่ผ่านมา โดยงบในไตรมาส 1 ที่ออกมาดีได้กลายเป็นตัวส่งสัญญาณถึงแนวโน้มที่ดีขึ้น อีกทั้งหุ้นตัวนี้ยังมีปัจจัยทางเทคนิคเข้ามาสนับสนุนอีกทางหนึ่งด้วย   
 
ตัวที่สอง บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE ราคาหุ้นปรับตัวขึ้น 167.86% ปัจจัยที่ส่งผลให้ราคาหุ้นปรับตัวขึ้นแรงเป็นการเก็งกำไรเกี่ยวกับการรับอานิสงส์ของการปรับลดอัตราดอกเบี้ยนโยบาย 2 ครั้งติดต่อกัน จนปัจจุบันอยู่ที่ระดับ 1.50% เรื่องนี้อาจช่วยกระตุ้นให้บริษัทสามารถส่งออกผลิตภัณฑ์อาหารสัตว์ได้มากขึ้น                
ธุรกิจผลิตอาหารกุ้ง อาหารปลา ที่เป็นธุรกิจเดิมของบริษัทโดยเฉพาะปีนี้อุตสาหกรรมกุ้งฟื้นตัว และมีออเดอร์จาก “นูทริกซ์” เข้ามาเสริมเป็นแรงบวกให้กับผลประกอบการ ซึ่งออเดอร์ใหม่ที่เข้ามาทำให้ต้นทุนบริษัทลดลงอีก ขณะที่ภาครัฐคาดการณ์ผลผลิตกุ้งเพิ่มขึ้นมาที่ 3 แสนตันจากปีก่อน 2 แสนตัน ทำให้บริษัทต้องเพิ่มกำลังการผลิตอาหารกุ้งเป็น 4-5 พันตัน/เดือน จาก 1 พันตัน/เดือนในปีก่อน นอกจากนี้ บริษัทยังมีการผลิตอาหารปลา ซึ่งโตต่อเนื่องทุกปี ผลดังกล่าวจะทำให้ผลประกอบการของบริษัทพลิกกลับมาเป็นกำไรได้
 
ตัวที่สาม บริษัท พีทีจี เอ็นเนอยี จำกัด (มหาชน) หรือ PTG ราคาหุ้นปรับตัวขึ้น 159.32%  ปัจจัยที่ส่งผลให้ราคาหุ้นปรับตัวขึ้นแรง เนื่องจากรายได้ของบริษัทมีโอกาสเติบโตกว่า 20% หลังจากบริษัทมีการเดินหน้าขยายสถานีบริการน้ำมันพีทีอย่างต่อเนื่อง โดยตั้งเป้าสิ้นปีนี้จะมีจำนวนสถานีบริการน้ำมันพีทีทั้งหมด 1,200 สาขา รวมถึงบริษัทเตรียมเข้าลงทุนในโรงไฟฟ้าชีวมวลและโรงไฟฟ้าขยะ ขนาด 40-50 เมกะวัตต์
 
ตัวที่สี่ บริษัท กรุ๊ปลีส จำกัด (มหาชน) หรือGL ราคาหุ้นปรับตัวขึ้น 126.09% ปัจจัยที่ส่งผลให้ราคาหุ้นปรับตัวขึ้นแรง เป็นผลจากผลการดำเนินงานที่เติบโตก้าวกระโดด เนื่องจากมีปัจจัยหนุนหลักมาจากคุณภาพสินเชื่อในประเทศที่ดีขึ้น ทำให้สำรองหนี้สูญและผลการขาดทุนจากรถยึดลดลง ขณะที่ด้านสินเชื่อนั้นคาดได้แรงหนุนจากการเติบโตในกัมพูชาที่กำลังอยู่ในช่วงขยายตัวเร็ว
นอกจากนี้แนวโน้มกำไรในช่วงที่เหลือของปีจะปรับตัวดีขึ้นตามลำดับ ทำให้นักวิเคราะห์ปรับประมาณการกำไรสุทธิสำหรับปี 58 ใหม่เป็น 541 ล้านบาท เพิ่ม 16% จากประมาณการเดิมที่ทำไว้ และฟื้นตัวถึง 4.7 เท่าจากปีก่อน เนื่องจากมองว่าการปล่อยสินเชื่อในกัมพูชาจะเพิ่มขึ้นเรื่อยๆ และอาจไปถึง 3,000-4,000 คันต่อเดือนในช่วงสิ้นปี ส่วนธุรกิจในประเทศนั้นมองว่าการปล่อยสินเชื่อรถใหม่อาจจะทรงตัวไปจนถึงสิ้นปี แต่สินเชื่อรถแลกเงินจะเติบโตได้ดี
ทั้งนี้เชื่อว่าบริษัทยังมองหาโอกาสในการขยายธุรกิจไปยังประเทศอื่นๆ ตามเป้าหมายที่จะเป็นผู้ให้บริการสินเชื่อรถจักรยานยนต์อันดับหนึ่งในอาเซียน โดยอาจเป็นประเทศอินโดนีเซียที่เป็นตลาดใหญ่ มีศักยภาพมาก และบริษัทได้มีพันธมิตรในพื้นที่อยู่ด้วย
 
ตัวที่ห้า บริษัท ทิปโก้ฟูดส์ จำกัด (มหาชน) หรือ TIPCO ราคาหุ้นปรับตัวขึ้น 121.88% ปัจจัยที่ส่งผลให้ราคาหุ้นปรับตัวขึ้นแรง รับอานิสงส์จากการที่ TIPCO ถือลงทุนใน TASCO กว่า 24% โดยราคาหุ้นของ TASCO ปรับตัวขึ้นอย่างคึกคักขานรับราคายางมะตอย ผลดังกล่าวส่งกลับมาที่ราคาหุ้น TIPCO วิ่งขึ้นแรง อย่างไรก็ตามในไตรมาสที่เหลือปีนี้ของ TIPCO จะมีกำไร  เพราะ 1) ใช้กลยุทธ์ลดค่าใช้จ่ายทางการตลาดลง ทำให้ค่าใช้จ่ายในการขายลดลงได้ดี 2) แก้ปัญหาสับปะรดขาดแคลนด้วยการร่วมมือกับเกษตรกร และ 3) ได้ประโยชน์จากบาทอ่อนค่า เพราะมีสัดส่วนการส่งออกที่สูง
 
ตัวที่หก บริษัท เค.ซี. พร็อพเพอร์ตี้ จำกัด (มหาชน) หรือ KC ราคาหุ้นปรับตัวขึ้น 110.32% ปัจจัยที่ส่งผลให้ราคาหุ้นปรับตัวขึ้นแรง สาเหตุหลักมาจากการกวาดซื้อหุ้นของนักลงทุนรายใหญ่ที่มีการรับซื้อหุ้นจากนักลงทุนรายย่อยทั้งหมดเนื่องจากบริษัทมีการปรับเปลี่ยนโครงสร้างผู้ถือหุ้น
 
ตัวที่เจ็ด บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ราคาหุ้นปรับตัวขึ้น 105.83% ปัจจัยที่ส่งผลให้ราคาหุ้นปรับตัวขึ้นแรง รับอานิสงส์เมื่อผู้ถือหุ้น CWT  ไฟเขียวอนุมัติให้ลงทุนโรงไฟฟ้าพลังงานขยะมูลค่า 1,469 ล้านบาท โดยผู้ถือหุ้นได้มีมติอนุมัติให้ลงทุนในโครงการดังกล่าว ด้วยมติเห็น 99.99% จากจำนวนผู้ถือหุ้นทั้งหมดที่เข้าร่วมประชุม 117 ราย คิดเป็น 52.79 % ของผู้ถือหุ้นทั้งหมด และมีเสียงในการลงมติ 198,990,072 เสียง คิดเป็น 99.99 % จากจำนวนเสียงทั้งหมด
ทั้งนี้หลังจากการประชุมผู้ถือหุ้น ผู้ถือหุ้นของบริษัทมีมติเห็นด้วยเนื่องจากเห็นถึงความสำคัญและสนับสนุนในการลงทุนโครงการดังกล่าว แสดงให้เห็นถึงความเชื่อมั่นในศักยภาพของบริษัท และบริษัทพันธมิตรที่แข็งแกร่งทั้ง 2 คือ บริษัท ซีโรเวซท์ จำกัด หรือ ZW และบริษัท ลาวี เอ็นจิเนียริ่ง (ประเทศไทย) จำกัด หรือ LAWI ซึ่งเป็นบริษัทที่มีความเชี่ยวชาญ และประสบการณ์ด้านการบริหารจัดการขยะ การผลิตไฟฟ้าพลังงานขยะระดับโลก ซึ่งการลงทุนในครั้งนี้ นายวีระพล ไชยธีรัตต์ กรรมการผู้จัดการ CWTยืนยันว่าจะเป็นประโยชน์อย่างยิ่งต่อทั้งบริษัทและผู้ถือหุ้นทั้งในด้านของความมั่นคง และผลตอบแทนทางธุรกิจอย่างแน่นอน
 
หุ้นที่กล่าวมาเป็นเพียงการเทียบเคียงด้านราคาหุ้น ณ ขณะนั้น เว้นแต่เสียว่าจะมีข่าวดีเข้ามาสนับสนุนราคาหุ้นต่อไป!!
…
 
50 หุ้นมีการปรับตัวขึ้นแรงในช่วงครึ่งปีแรก 2558